Diari Oficial de la Generalitat Valenciana


Sumari del DOGV 9242, del 24-12-2021 (2021/12095)

RESOLUCIÓ de 25 de novembre de 2021, del director general de Qualitat i Educació Ambiental, per la qual s'ordena la publicació de la Resolució de 18 de juny de 2003, de la Direcció General de Planificació i Gestió del Medi, per la qual es formula declaració d'impacte ambiental del programa i estudi d'impacte ambiental del sector «Golf Sant Gregori» al terme municipal de Borriana (expedient 408/2001/AIA), i de la Resolució complementària, de data 29 de desembre de 2009, de la Direcció General de Gestió del Medi Natural.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9242

Data del DOGV
:   24-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12932


Data del document
:   25-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Borriana
    * impacte ambiental

RESOLUCIÓ de 25 de novembre de 2021, del director general de Qualitat i Educació Ambiental, per la qual s'ordena la publicació de la Resolució de 18 de juny de 2003, de la Direcció General de Planificació i Gestió del Medi, per la qual es formula declaració d'impacte ambiental del programa i estudi d'impacte ambiental del sector «Golf Sant Gregori» al terme municipal de Borriana (expedient 408/2001/AIA), i de la Resolució complementària, de data 29 de desembre de 2009, de la Direcció General de Gestió del Medi Natural. [2021/12060]  
  
  
En data 18 de juny de 2003, es va dictar resolució de la Direcció General de Planificació i Gestió del Medi per la qual es va formular declaració d'impacte ambiental del programa i estudi d'impacte ambiental del sector «Golf Sant Gregori» al terme municipal de Borriana (expedient 408/2001/AIA), i amb data 29 de desembre de 2009 es va dictar, per la Direcció General de Gestió del Medi Natural, la resolució complementària de l'anterior. De conformitat amb el que es preveu en l'article 28 del Decret 162/1990, de 15 d'octubre, i tal com es recull en el resolc de l'apartat quart de la resolució primera i apartat tercer de la resolució complementària, havien de ser publicades en el diari oficial, sense que conste fins hui la seua efectiva publicació.  
  
En compliment de la normativa en matèria d'avaluació d'impacte ambiental i als efectes previstos en la disposició transitòria primera de la Llei 21/2013, de 9 de desembre, d'avaluació ambiental, s'ordena publicar en el Diari Oficial de la Generalitat Valenciana les citades resolucions, el text de les quals s'inclou com annex.  
  
València, 25 de novembre de 2021.- El director general de Qualitat i Educació Ambiental: Joan Piquer Huerga.  
  
  
ANNEX  
  
«Resolució per la qual es formula declaració d'impacte ambiental.  
  
Expedient: 408/01-AIA.  
Títol: Homologació modificativa, pla parcial, programa i estudi d'impacte ambiental del sector «Golf Sant Gregori» al terme municipal de Borriana (Castelló).  
Promotor: Ajuntament de Borriana.  
Autoritat substantiva: Conselleria d'Obres Públiques, Urbanisme i Transports.  
Localització: polígons núm. 12 i 13, del terme municipal de Borriana (Castelló).  
  
Descripció del projecte.  
1. Objecte del projecte.  
L'objecte inicial del projecte és homologar a la LRAU 6/1994 una superfície de sòl de 2.555.486,09 m², classificats en la seua major part com a sòl no urbanitzable comú, excepte la franja confrontant al riu Anna, entre el seu llit i el camí de vora que limita amb la ribera del Clot, qualificat de parc urbà GEL-1 i una franja contigua a aquesta que discorre paral·lel al llit del riu i la franja litoral d'amplària 100 metres mesurats a partir de la línia de la ribera de la mar, que es qualifiquen de PD «protecció de domini públic», segons el Pla general d'ordenació urbana de Borriana, aprovat pel Ple de la comissió territorial d'urbanisme de Castelló en 1997, havent-se de procedir a la reclassificació del sòl no urbanitzable a sòl urbanitzable residencial, denominat complex turístic residencial «Golf Sant Gregori».  
2. Descripció de les característiques més rellevants del projecte.  
L'actuació projectada se situa al nord del paratge natural municipal denominat Clot de la Mare de Déu i al sud de la desembocadura del riu Millars. L'emplaçament proposat limita a l'est amb la Mar Mediterrània; al sud, amb el Clot de la Mare de Déu; i a l'oest i nord, amb sòl no urbanitzable d'ús agrícola.  
Els usos existents en la zona són, principalment, l'agrícola de regadiu (cítrics), trobant-se en menor mesura, el sòl ocupat per habitatges unifamiliars dispersos entre els cultius, sent la franja més pròxima a la ribera de la mar la de major concentració d'habitatges.  
L'objectiu del projecte és la construcció d'un complex turístic/esportiu, descrit com una «ciutat de l'oci», formada per un complex esportiu per a la pràctica del golf amb 18 clots, itineraris amb bicicleta i esports hípics entra altres usos, a més d'una zona hotelera amb diverses instal·lacions, usos residencials i terciaris. Es proposa a més la creació d'un passeig marítim i una regeneració de la línia de costa.  
  
De la totalitat de l'actuació amb una superfície de 2.555.486,09 m², es preveu destinar a l'ús residencial (habitatges unifamiliars i apartaments col·lectius) 714.947,42 m²; a l'ús terciari (hotels i comercial) 89.539,27 m²; a camp de golf 704.597,16 m²; a dotacions de la xarxa primària (zona verda) 316.912,38 m²; a equipaments de la xarxa secundària 118.321,76 m²; a zona verda de la xarxa secundària 192.984,65 m²; i a xarxa viària de la xarxa secundària 418.183,45 m².  
Les condicions de connexió a les diferents infraestructures, que permeten el correcte funcionament de l'actuació, propostes en el Pla parcial consisteixen a connectar l'actuació amb la carretera CS-V-7001, que discorre paral·lela a aquesta, mitjançant dos vials d'accés a la urbanització i a través del camí de la platja, es connectarà el sector amb el Grau.  
  
El proveïment d'aigua potable es preveu provinga dels recursos actualment disponibles, reforçant-lo amb l'aportació dels diferents pous existents, prèvia potabilització. En l'última documentació aportada, s'indica la necessitat d'executar un nou sondeig.  
Respecte a les aigües residuals, inicialment el projecte proposava l'execució d'una estació depuradora pròpia en el sector. Aquesta proposta s'ha modificat, connectant les aigües residuals que es generen amb l'estació depuradora existent al terme municipal de Borriana, localitzada al sud del port. Mitjançant una doble conducció, es pretén retornar part de l'aigua residual ja depurada, per al seu ús com a aigua de reg del camp de golf previst.  
  
Tramitació administrativa.  
1. Informació pública.  
L'Ajuntament de Borriana va remetre dos exemplars de l'estudi d'impacte ambiental, certificat d'aprovació provisional i certificat del resultat del tràmit d'informació pública, incloent-hi còpia de les al·legacions, del Programa d'actuació integrada sector «Golf Sant Gregori» a la Direcció General de Planificació i Gestió del Medi, Servei d'Avaluació d'Impacte Ambiental de la Conselleria de Medi Ambient, en data 5 d'octubre de 2001.  
En data 17 d'octubre de 2001, es va remetre un escrit a l'ajuntament, indicant-hi que per a procedir a la tramitació de l'expedient de e valuació d'impacte ambiental iniciat, era necessari que s'adjuntara la documentació urbanística completa.  
En data 12 de novembre de 2001, l'ajuntament va remetre a la Conselleria de Medi Ambient la documentació urbanística sol·licitada, constituïda per document d'homologació, Pla parcial, programa i avantprojecte d'urbanització.  
L'estudi d'impacte ambiental es va sotmetre al costat de la documentació urbanística corresponent al tràmit d'informació al públic mitjançant anunci publicat en el Diari Oficial de la Generalitat Valenciana núm. 3.881, de data 20 de novembre de 2000, i núm. 3.949, de data 28 de febrer de 2001, i en el periòdic Mediterráneo, de data 18 de novembre de 2000, presentant-se al·legacions sobre aquest tema durant el termini d'informació pública, segons consta en el certificat emés pel secretari general de l'Ajuntament de Borriana.  
De les al·legacions presentades, tretze d'elles presenten parcialment caràcter ambiental, en manifestar en aquestes la seua inquietud per l'existència de recursos hídrics per al reg del camp de golf, així com per la qualitat de les aigües, si la seua procedència es realitza de depuradora, a causa de l'elevada concentració de sals en aquesta, i per l'ús de biocides.  
2. Peticions d'informes i documentació complementària.  
En data 17 d'octubre de 2001, es va remetre un escrit a l'ajuntament sol·licitant-se justificació documentada i acreditada per l'organisme administratiu competent, de la disponibilitat de recursos hídrics per als usos previstos en l'ordenació i especialment de la disponibilitat d'aigua per al reg del camp de golf, i certificat de l'entitat gestora de la planta depuradora, en el qual s'indicarà l'aptitud o no d'aquesta per a assumir els volums esperats després del desenvolupament del sòl urbanitzable residencial.  
En data 20 de desembre de 2001, l'ajuntament va remetre a la Conselleria de Medi Ambient informe de recursos hídrics del sector «Golf Sant Gregori» i informe de disponibilitat d'aigua per al reg del camp de golf. Sengles informes han sigut elaborats per l'agent urbanitzador, no complint-se la premissa necessària de ser emesos pels organismes administratius competents, tal com se li va indicar al representant de l'actuació integrada en la primera reunió que va tindre lloc en aquest servei, el 26 de març de 2002.  
D'acord amb el procediment previst en la legislació d'impacte ambiental, es va efectuar consulta als organismes següents:  
- Direcció Territorial de Medi Ambient de Castelló.  
- Direcció General d'Interior. Servei de Planificació. Conselleria de Justícia i Administracions Públiques.  
- Direcció General de Promoció Cultural i Patrimoni Artístic de la Conselleria de Cultura, Educació i Ciència.  
- Direcció General de Costes. Àrea de Planejament Urbanístic. Ministeri de Medi Ambient.  
- Servei de Conservació i Gestió de la Biodiversitat. Direcció General de Planificació i Gestió del Medi. Conselleria de Medi Ambient.  
  
- Servei de Parcs Naturals. Direcció General de Planificació i Gestió del Medi. Conselleria de Medi Ambient.  
- Servei de Planificació i Ordenació Sostenible del Medi. Direcció General de Planificació i Gestió del Medi. Conselleria de Medi Ambient.  
Dels informes sol·licitats, van ser contestats el del Servei de Conservació i Gestió de la Biodiversitat, en data 21 de març de 2002; Servei de Planificació de la Direcció General d'Interior, en data 9 d'abril de 2002; Direcció Territorial de Medi Ambient de Castelló, en data 24 d'abril de 2002; Direcció General de Promoció Cultural i Patrimoni Artístic de la Conselleria de Cultura, Educació i Ciència, en dates 15 de juliol de 2002 i 29 de gener de 2003; Servei de Planificació i Ordenació Sostenible del Medi, en data 2 de setembre de 2002; i Servei de Parcs Naturals, en data 17 d'octubre de 2002. La consulta efectuada a l'Àrea de Planejament Urbanístic de la Direcció General de Costes va ser reiterada el 4 de novembre de 2002, sense obtindre contestació sobre aquest tema. Els informes obtinguts en el procediment de consulta, van ser posats en coneixement del representant de l'actuació integrada, a fi de solucionar les deficiències i manques detectades en aquesta.  
  
S'han mantingut successives reunions amb el representant de l'actuació integrada i altres participants del projecte, en dates com ara 26 de març, 2 de maig, 24 de juliol i 16 d'octubre de 2002.  
En data 12 de març de 2003, l'agent urbanitzador va remetre un exemplar d'ampliació de l'estudi d'impacte ambiental, informe arqueològic, informe de drenatge i càlcul de cabals de la conca oest de l'àmbit de l'actuació, informe preliminar sobre el risc d'inundació en la desembocadura del riu Veo, avanç i proposta del Pla especial de protecció del paratge natural municipal del Clot de la Mare de Déu, documents justificatius de suficiència i capacitat del tractament de residus sòlids, estudi de viabilitat hídrica del sector i avantprojecte de doble impulsió d'aigües residuals, tractament terciari i reutilització per a reg.  
  
En data 9 de maig de 2003, l'agent urbanitzador va remetre nova documentació integrada per un estudi d'inundabilitat del PAI, informe de l'entitat de sanejament d'aigües, ressenya descriptiva de les actuacions a escometre en el front litoral de l'àmbit del PAI, dictamen jurídic i informe de viabilitat i capacitat de proveïment d'aigua potable del sector.  
En data 14 de maig de 2003, l'agent urbanitzador va remetre informe emés per la Confederació Hidrogràfica del Xúquer sobre la viabilitat hídrica del sector.  
  
Informes sectorials.  
Informe del Servei de Conservació i Gestió de la Biodiversitat:  
  
L'informe emés pel Servei de Conservació i Gestió de la Biodiversitat, conclou assenyalant els punts següents:  
1. Respecte a les actuacions en el front litoral, en l'informe s'estableix una comparació entre la situació actual, existència de barrera de cants i graves que periòdicament es reposen per responsables de costes amb la finalitat d'evitar la regressió costanera en la zona, i la situació futura, una extensa platja amb diversos metres d'amplària amb espigons. Les conclusions que s'extrauen de totes dues situacions són la possibilitat d'incrementar-se la regressió costanera al sud de l'actuació, en una zona ja dotada d'espigons per a preservar una xicoteta platja, i afectar la desembocadura del Clot, causant efectes sobre la barrera que en l'actualitat separa les seues aigües de les de la mar, sense que s'esmente nada sobre aquest tema en l'estudi d'impacte ambiental.  
2. Respecte als riscos d'inundació, part de la zona en la qual es pretén actuar, està classificada com a inundable en diferents graus, segons el PATRICOVA (Pla d'acció territorial de defensa contra inundacions de la Comunitat Valenciana). En l'estudi d'impacte ambiental s'esmenta un estudi hidrològic realitzat per Juan Marco, del qual es conclou que el disseny de la urbanització ha de garantir una capacitat de desguàs determinada i condicionar la desembocadura del riu Sec, no justificant-se amb suficient detall el dimensionament dels diferents drenatges de la urbanització, estant previst que la major part dels cabals aboquen a la zona humida, la qual cosa causarà forts impactes. El condicionament de la desembocadura, el seu aprofundiment i eixample i la seua comunicació amb la mar produiran uns canvis radicals sobre el Clot, que potser comporten la seua desaparició en èpoques seques i, en tot cas, fortes alteracions del seu règim hídric i de la qualitat de les seues aigües, sense que en l'estudi d'impacte ambiental es prevegen aquestes alteracions.  
  
3. El projecte no concreta les característiques del «bosc de ribera», amb el qual es pretén substituir la vegetació existent en el marge esquerre del «Clot», per la qual cosa no pot avaluar-se l'efecte sobre la conservació de la biodiversitat que causarà aquesta mesura, en tot cas prohibida per la legislació vigent, si la zona arribara a catalogar-se definitivament com a «zona humida».  
Informe de la Direcció General d'Interior. Servei de Planificació. Conselleria de Justícia i Administracions Públiques:  
Es transcriuen a continuació les següents consideracions efectuades en l'informe emés per la Direcció General d'Interior:  
«Es pretén urbanitzar 255,54 hectàrees de sòl qualificat urbanísticament com a sòl no urbanitzable comú, per a la construcció d'un conjunt residencial i un camp de golf en la partida denominada «Sant Gregori».  
  
Aquests terrenys se situen en el marge esquerre de la desembocadura del riu Sec o Anna, el qual presenta risc d'inundacions de nivell 1 (més de 80 cm i una freqüència inferior a 80 anys), risc 2 (un calat superior a 80 cm i una freqüència entre 50 i 100 anys) i risc 6 (calat menor de 80 cm i una freqüència superior a 500 anys). S'ha adjuntat plànol sobre aquest tema. No s'observa cap altre risc rellevant en la zona del projecte.  
Segons el projecte, es pretén en la zona inundable, seguint les recomanacions de l'informe emés pel catedràtic d'enginyeria hidràulica Juan B. Marco Segura, reservar-la a la construcció d'un camp de golf, garantint el desguàs, per a un període de retorn de 500 anys de 975 m³/seg. El cabal esmentat coincideix amb l'indicat per la Universitat Politècnica de València en l'estudi del risc d'inundacions a la Comunitat Valenciana, que assenyala per al mateix període 974,24 m³/seg. Igualment, recomana aquest catedràtic el recreixement del dic del marge dret de la desembocadura del riu, l'eliminació d'unes edificacions existents en el marge esquerre, al costat de la desembocadura i desplaçar aigües amunt el pont previst, mesures que malgrat el seu esment en l'estudi, no es contemplen en el projecte.»  
  
Les conclusions i propostes efectuades són les següents:  
«Per tot l'exposat, des del punt de vista de protecció civil, no cal al·legar cap objecció a l'execució del projecte, sempre que en l'execució d'aquest, es tinguen en compte totes les recomanacions de l'informe del catedràtic d'enginyeria hidràulica Juan B. Marco Segura.»  
  
Informes dels Serveis Territorials de València de la Conselleria de Medi Ambient:  
Les conclusions extretes de l'informe emés es poden concretar en els epígrafs següents:  
«Les afeccions més significatives a causar per l'execució del projecte s'emmarquen dins del problema a escala autonòmica que constitueix la pèrdua de sòl de gran potencialitat agrària a favor d'usos residencials i terciaris, procés afavorit actualment per una mala situació conjuntural des del punt de vista comercial per a la citricultura.  
  
L'afecció a causar per aquest motiu, es considera no sols de pèrdua de potencial productiu del recurs sòl, sinó també d'índole paisatgística i de desaparició dels valors culturals relacionats amb l'agricultura que el municipi de Borriana posseeix amb especial significació.  
  
Cal tindre en compte la regulació de la protecció en el Clot de la Mare de Déu, que fa que qualsevol activitat a desenvolupar en aquest espai haja d'estar precedida de la seua corresponent pla especial d'actuació.  
Atés que la zona està declarada com a vulnerable per a la contaminació d'aqüífers pel Decret 13/2000, de 25 de gener, del Govern Valencià, qualsevol activitat agrària exercida allí hauria de contemplar el referenciat en el Reial decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries, en relació al codi de bones pràctiques agràries (Ordre de 29 de març de 2000, de la Conselleria d'Agricultura, Pesca i Alimentació), de manera especial referent a les limitacions en els abonats a realitzar.  
En tot cas, caldrà respectar el contemplat en la Llei 29/1985, de 2 d'agost, d'aigües, respecte al domini públic hidràulic de l'Estat».  
  
Informe de la Direcció General de Promoció Cultural i Patrimoni Artístic. Conselleria de Cultura, Educació i Ciència.  
En un primer informe emés per la Direcció General de Promoció Cultural i Patrimoni Artístic, es va informar desfavorablement el projecte de referència, principalment per la severitat dels impactes que tindran lloc sobre els jaciments arqueològics existents en l'emplaçament. En aquest sentit, es va sol·licitar una prospecció de tota l'extensió de la urbanització, estudi detallat de la vila romana existent i de les alqueries de Montoya i Millares, i la integració de l'ermita de Sant Gregori.  
  
En un segon informe emés per la Direcció General de Promoció Cultural i Patrimoni Artístic, es va informar favorablement el projecte de referència, sobre la base dels següents epígrafs:  
1. El document que s'adjunta inclou una relació detallada de diversos elements arqueològics d'interés i els situa en planimetria que era un dels requisits per a informar favorablement el projecte, també incorpora el compromís de realitzar la prospecció electromagnètica i manual de tota la parcel·la, tan prompte com concloga la reparcel·lació, ja que l'abundància de solars i camps barrats que en la fase administrativa actual no es poden realitzar les excavacions arqueològiques pertinents que es durien a terme després de la reparcel·lació.  
2. En la zona de domini públic es proposa la realització de sondejos abans de la reparcel·lació per a delimitar el jaciment en el seu costat oriental i una vegada es tinga la disponibilitat dels terrenys es procediria a delimitar tot el jaciment per a incloure'l en la zona de domini públic.  
  
3. En línies generals la proposta és raonable perquè suposaria que s'autoritzaria el projecte d'urbanització perquè els tràmits de la reparcel·lació pogueren seguir el seu curs. Mentre no es tinguera la disponibilitat dels terrenys, s'excavaria la zona est de la vila situada en domini públic i una vegada reparcel·lats els terrenys es prospectaria, delimitaria la vila romana, i s'excavaria.  
Informe del Servei de Planificació i Ordenació Sostenible del Medi.  
  
Les conclusions de l'informe emés es resumeixen en els epígrafs següents:  
- Tots els plans de l'alternativa tècnica i de l'estudi d'impacte ambiental han d'excloure l'àmbit territorial de la zona humida denominada Clot de la Mare de Déu.  
- Les actuacions previstes en la conca d'afecció de la zona humida Clot de la Mare de Déu, a priori, són compatibles amb la conservació dels valors ambientals en aquest àmbit.  
- Es recomana l'increment de mesures que eviten els riscos d'abocaments contaminants al riu Sec i la modificació del règim hídric de la zona humida.  
- L'àmbit del Pla parcial «Complex Turístic-Residencial Golf Sant Gregori» ha d'excloure totalment l'àmbit territorial del Paratge natural municipal Clot de la Mare de Déu, amb independència del caràcter dotacional o no del sector de pla parcial confrontant a aquest espai natural protegit.  
Informe del Servei de Parcs Naturals:  
En l'informe emés pel Servei de Parcs Naturals, es conclou el següent:  
1. S'ha d'extraure de l'homologació modificada del complex turístic residencial Golf Sant Gregori els terrenys inclosos en l'àmbit territorial del Paratge natural del Clot de la Mare de Déu.  
2. No s'han d'abocar les aigües d'escolament superficial al llit del Clot de la Mare de Déu.  
3. Sol·licitar un estudi hidrogeològic on s'avalue la repercussió dels canvis dels usos dels recursos hídrics exposats en l'EIA en el Clot de la Mare de Déu.  
4. Sol·licitar un estudi on s'avalue la repercussió ambiental de l'execució de les obres previstes en les mesures correctores, referents a eliminar els riscos d'inundabilitat en el Clot de la Mare de Déu.  
  
Afeccions legals.  
El projecte tramitat haurà de complir les legislacions sectorials, per les quals es regulen les afeccions que aquest produirà i que s'indiquen a continuació:  
- PATRICOVA: Acord de 28 de gener de 2003, del Consell de la Generalitat, pel qual s'aprova definitivament el Pla d'acció territorial de caràcter sectorial sobre prevenció del risc d'inundació a la Comunitat Valenciana. En aquest acord s'inclou part de l'àrea de l'actuació com a zona amb nivells de risc d'inundació 1, 2 i 6.  
  
- Domini públic hidràulic: La desembocadura del riu Sec o Anna es veu afectada per l'actuació disposant zones verdes sobre la zona de servitud. La zona de policia es veurà afectada per zones verdes i viàries. Serà aplicable el Reial decret legislatiu 1/2001, de 20 de juliol, pel qual s'aprova el text refós de la Llei d'aigües.  
- Zones humides: Acord de 10 de setembre de 2002, del Govern Valencià, d'aprovació del catàleg de zones humides de la Comunitat Valenciana. En aquest acord s'inclou el Clot de la Mare de Déu, identificant-se la mateixa com a zona 18.  
- Espais naturals: Acord de 8 de febrer de 2002, del Consell de la Generalitat, pel qual es declara paratge natural municipal el denominat Clot de la Mare de Déu, d'acord amb la Llei 11/1994, d'espais naturals protegits de la Comunitat Valenciana, i regulat pel Decret 109/1998, de declaració de paratges naturals municipals.  
- Patrimoni cultural: En l'àrea afectada per l'actuació existeixen nombrosos jaciments arqueològics i etnològics, sent-los aplicable la Llei 4/1998, d'11 de juny, del patrimoni cultural valencià.  
- Els abocaments d'aigües residuals i pluvials, hauran d'ajustar-se al que es disposa en la normativa específica vigent i en particular al Reial decret legislatiu 1/2001, de 20 de juliol, pel qual s'aprova el text refós de la Llei d'aigües.  
- Costes: L'actuació en el seu extrem aquest afecta la zona de servitud de protecció marítim-terrestre, sent aplicable la Llei 22/1988, de costes i el seu reglament.  
- El nivell de soroll admissible estarà conforme amb el model d'ordenança municipal sobre la prevenció de la contaminació acústica (protecció contra sorolls i vibracions), elaborat a l'efecte conjuntament per la Conselleria de Medi Ambient i la Federació Valenciana de Municipis i Províncies.  
  
Consideracions ambientals  
- L'actuació projectada transformarà una àrea dedicada pràcticament íntegrament al cultiu de regadiu (cítrics, principalment), provocant una pèrdua de sòl amb una capacitat agrològica molt elevada. En conseqüència, el sòl com a recurs, es veurà seriosament afectat, donada l'envergadura del projecte, que afecta una superfície aproximada de 255 has.  
- Al sud de l'actuació es troba l'espai natural denominat Clot de la Mare de Déu, declarat paratge natural municipal. El marge esquerre del riu Anna, corresponent a l'espai natural protegit esmentat, s'incorpora inicialment al procés urbanitzador.  
Tenint en compte que el Pla general d'ordenació urbana de Borriana, aprovat pel conseller d'Obres Públiques, Urbanisme i Transports en data 10 de maig de 1995, va obtindre declaració d'impacte ambiental acceptable amb condicions, dictada pel director general de Qualitat Ambiental, en data 10 d'abril de 1995, entre les quals es va indicar que per a la zona de l'Estany de la Vila-Clot de la Mare de Déu s'havia de redactar un pla especial de protecció en el termini de sis mesos, havent de sotmetre's aquell al procediment d'avaluació d'impacte ambiental. S'ha incorporat a la tramitació un avanç del pla especial, el qual no ha sigut avaluat ambientalment ni aprovat de manera definitiva, puix que no n'escau la consideració en la tramitació de l'homologació. Així mateix, l'article 9 de la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana, expressa en el seu apartat segon el següent: «Únicament s'admetran en aquests paratges els usos i activitats compatibles amb les finalitats que van motivar la seua declaració, excloent-se la utilització urbanística dels seus terrenys».  
Tenint en compte l'anterior, el procedent serà extraure del procés d'urbanització la superfície inclosa en la paratge natural municipal, limitant-se les afeccions sobre aquell a les derivades de la pròpia execució de les obres de l'actuació en les àrees confrontants a aquest.  
L'espai natural Clot de la Mare de Déu s'ha inclòs en el catàleg de zones humides de la Comunitat Valenciana, identificant-se com a zona 18. Aquesta àrea ha de ser classificada com a sòl no urbanitzable d'especial protecció, conforme a l'article primer de la Llei 4/1992, de la Generalitat Valenciana, sobre sòl no urbanitzable, i a l'article 15 de la Llei 11/1994, de la Generalitat Valenciana, d'espais naturals protegits de la Comunitat Valenciana.  
- El PAI Sant Gregori, en la seua part més meridional, presenta risc d'inundació de nivells 1, 2 i 6, d'acord amb la cartografia de la COPUT i del PATRICOVA, document en el qual es proposa l'adopció de mesures que protegisquen el marge dret del riu Veo (o Sec o Anna), amb el consegüent increment de risc en el marge esquerre, on pretén desenvolupar-se el PAI Sant Gregori.  
En l'estudi d'impacte ambiental s'inclouen les conclusions d'un informe emés pel catedràtic d'enginyeria hidràulica i doctor/enginyer de camins Juan B. Marco Segura, en el qual es conclou la compatibilitat de l'ús de camp de golf amb la zona inundable i la necessitat de garantir una capacitat de desguàs de 975 m³/seg, per a un període de retorn de 500, entre el dic existent en el marge dret, el llit principal i la via d'aigua que es dissenye en la zona verda del PAI.  
  
Posteriorment s'elabora un estudi d'inundabilitat, conforme als articles 16 i 17 del PATRICOVA, a fi de concretar el risc d'inundació, resultant lleugerament modificada la superfície inundable i els seus nivells, però confirmant-se la inundabilitat de la zona. Es proposa en aquest document l'execució d'obres de canalització oberta que permeta reconduir les aigües superficials, eliminant el risc d'inundació fins a períodes de retorn de 500 anys, en el marge esquerre del llit. Aquestes obres no han sigut recollides en els documents inicials, no obstant això es preveu desenvolupar-les dins del sòl corresponent a l'actuació integrada, concretament en el sòl reservat per al camp de golf.  
  
La documentació urbanística (homologació, pla parcial, avantprojecte) tramitada en aquesta conselleria i l'estudi d'impacte ambiental, no incorporen les mesures correctores expressades fins al moment, sent necessari l'adequació d'aquests documents.  
- L'aigua com a recurs, es veurà afectat pel substancial increment en el consum de recursos hídrics per a l'ús de la població i per al reg del camp de golf i zones verdes. La condició indispensable per a l'admissió a tràmit del camp de golf, és que l'aigua de reg provinga d'EDAR, amb una capacitat de tractament capaç d'assegurar el recurs tot l'any. En aquest sentit, el projecte s'ha modificat, ja que inicialment es preveia el reg del camp de golf amb aigua depurada provinent de la mateixa urbanització, sense que això assegurara l'existència del recurs tot l'any. Segons les modificacions proposades, l'aigua per a reg provindrà de l'estació depuradora de Borriana, situada al sud del port. Aquesta proposta es reafirma amb l'informe favorable sobre la viabilitat hídrica per al reg del camp de golf i zones verdes, emés per la Confederació Hidrogràfica del Xúquer, i que consta en l'expedient. No obstant això, previ a l'inici de les actuacions serà necessari l'obtenció de la concessió de reutilització d'aigües provinents de la depuradora de Borriana, la qual ha de ser atorgada per l'organisme de conca, tal com s'assenyala en l'informe referit.  
Respecte al subministrament d'aigua potable, inicialment el projecte proposava el canvi d'ús de l'aigua de reg pel d'ús de proveïment per a la població. En aquest sentit, es va sol·licitar al promotor que justificarà i acreditara per l'organisme administratiu competent, la disponibilitat del recurs hídric. S'han adjuntat dos informes sobre aquest tema, no corresponents a l'organisme competent administratiu. Posteriorment, es van presentar en aquesta conselleria dos informes, de l'ajuntament -FACSA i de la Confederació Hidrogràfica del Xúquer. De tots dos informes es confirma la necessitat d'executar un nou sondeig que permeta proveir a la població prevista en el sòl residencial proposat i la necessària sol·licitud d'ampliació de la concessió que es troba en tramitació a la Confederació Hidrogràfica del Xúquer.  
- Respecte a les aigües residuals, inicialment el projecte proposava l'execució d'una estació depuradora pròpia en el sector. Aquesta proposta s'ha modificat, connectant les aigües residuals que es generen amb l'estació depuradora existent al terme municipal de Borriana, localitzada al sud del port. Per a això, el promotor ha elaborat un avantprojecte d'impulsió de les aigües residuals, tractament terciari i reutilització per a reg, en el qual es proposa un traçat del col·lector de residuals, que transcorre per camins i sòl agrícoles, la incidència ambiental del qual resulta positiva enfront d'altres dues alternatives proposades. L'execució del col·lector d'aigües residuals podria generar impactes ambientals sobre el paratge natural municipal del Clot de la Mare de Déu, pel fet que el traçat previst és un camí que resulta ser el límit d'aquest espai natural, havent-se d'extremar les precaucions que resulten suficients i necessàries per a assegurar la no afecció a aquest.  
  
Es presenta informe emés per l'entitat de sanejament d'aigües, referent a la capacitat de l'actual depuradora de Borriana, per a admetre els cabals generats pel sector «Golf Sant Gregori». En aquest informe s'indica que la capacitat de l'actual depuradora s'esgotarà amb el cabal i any/horitzó previstos, havent-se de preveure en el seu moment la futura ampliació de la planta depuradora.  
En definitiva, amb les modificacions proposades quant al tractament d'aigües residuals es refereix i vist l'informe emés per l'entitat de sanejament d'aigües, es considera que els impactes ambientals que es generen podran ser assumibles pel medi, havent-se de centrar els esforços de vigilància i control en l'execució dels col·lectors i ampliació de la planta en la fase de construcció, i en la qualitat de les aigües en la seua fase de funcionament.  
- Respecte al patrimoni arqueològic, en la zona afectada per l'actuació existeixen diversos jaciments catalogats que han sigut identificats en un informe arqueològic elaborat a l'efecte per petició de la Conselleria de Cultura. En aquest informe s'ha proposat diverses labors de prospecció que hauran de ser efectuades una vegada es faça la reparcel·lació dels terrenys, per tant no està totalment definit en el projecte quins elements hauran de ser integrats o no i quines mesures s'adoptaran per a la seua conservació. No obstant això, en aquest primer informe sí que s'ha proposat la integració de l'Ermita de Sant Gregori i l'Alqueria de Montoya, no sent així amb l'Alqueria de la Miralles. Altres elements o zones arqueològiques afectades per l'actuació són la Vila Romana de Sant Gregori, l'ancoratge romà enfront de la desembocadura del Marjalet, la Torre d'Uclés i el molí de l'Arròs, els quals seran motiu d'una prospecció posterior.  
Els impactes ambientals derivats de l'actuació proposada no poden ser valorats mentre no es realitzen les labors de prospecció, les quals hauran de ser autoritzades per la Conselleria de Cultura i Educació. El resultat d'aquests treballs hauran de ser informats pel promotor a aquesta Direcció General, juntament amb un informe vinculant de la Direcció General de Patrimoni Artístic.  
- L'actuació afecta, en la seua part més oriental, a la servitud de protecció, regulada en els articles 23, 24, 25 i 26 de la Llei 22/1988, de costes. Aquesta delimitació representada en els plans d'ordenació del projecte d'homologació, números 6 «Afeccions» i 7 «Usos», haurà de ser informada favorablement per la Direcció General de Costes, així com els usos proposats, conforme al que s'estableix en els articles 112 i 117 de la Llei de costes. Respecte a aquesta afecció l'estudi d'impacte ambiental inicialment no esmentava res sobre aquest tema, i en l'ampliació posterior fa referència merament a la legislació que ho regula.  
Una altra de les accions que induirà el desenvolupament de l'actuació és, entre altres, la possible regeneració de la platja, la qual s'ha inclòs en l'avantprojecte d'urbanització, proposant-se la construcció d'espigons perpendiculars a la costa i l'abocament de materials fins que configuren la nova platja nord de Borriana. Aquest aspecte, que no ha sigut avaluat en l'estudi d'impacte ambiental, s'ha considerat com un dels pilars que argumenten l'elecció de l'emplaçament de l'actuació. Indubtablement, la regeneració es troba fora dels límits del pla parcial, sent adequat un tractament i avaluació ambiental independents, donada la complexitat administrativa existent. En aquest sentit, la regeneració haurà de tramitar-se davant l'autoritat competent en costes, i s'hi obtindrà la corresponent declaració d'impacte ambiental. Sota cap concepte, no resultarà condicionada la regeneració per l'inici del desenvolupament urbanístic que es tramita, sent condició imprescindible i necessària la no afecció a la desembocadura del Clot de la Mare de Déu, per a això s'haurà de sol·licitar informe previ a la Conselleria de Medi Ambient.  
  
- A més de les repercussions ambientals ja esmentades, l'estudi d'impacte ambiental identifica altres impactes com ara, emissions de pols, gasos i partícules a l'atmosfera, increment del nivell sonor, contaminació de sòl per abocaments incontrolats o accidentats, modificació de l'escolament superficial, contaminació de les aigües superficials i subterrànies, modificacions fitosociològiques, canvis zoosociològics i modificació paisatgística, tots ells valorats com a lleus o molt lleus, sent aplicable les mesures correctores proposades en l'estudi.  
  
- L'estudi d'impacte ambiental conté un programa de vigilància ambiental, que haurà de ser controlat per l'ajuntament. No obstant això, aquest programa no estableix els indicadors que permeten avaluar l'impacte, els valors/llindar, freqüència del control mediambiental i mesures a adoptar en cas de ser necessari.  
  
Consideracions jurídiques.  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'art. 5 de la Llei d'impacte ambiental i concordants del seu reglament (annex I, apartat 8.g del Decret 162/90).  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana, pel qual s'aprova el reglament d'impacte ambiental; en la Llei 2/1989, de 3 de març, de la Generalitat Valenciana; i en les altres disposicions que li són aplicable.  
3. L'article cinqué del Decret 162/90, del 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'impacte ambiental,atribueix la competència a l'òrgan ambiental, per a la declaració d'impacte ambiental dels projectes als quals s'aplique aquesta llei.  
4. El reglament orgànic i funcional de la Conselleria de Medi Ambient, aprovat mitjançant Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.  
  
  
Declaració d'impacte ambiental.  
  
Primer  
Estimar acceptable, als sols efectes mediambientals i sense perjudici de la prèvia obtenció de les autoritzacions sectorials que li siguen aplicable, el projecte «Homologació modificativa, pla parcial, programa i estudi d'impacte ambiental del sector «Golf Sant Gregori» del pla general d'ordenació urbana que afecta el terme municipal de Borriana (Castelló), promogut pel mateix ajuntament, sempre que el mateix es desenvolupe d'acord amb les previsions de l'estudi d'impacte ambiental, duent-se a terme les mesures correctores contingudes en aquest i en el seu programa de vigilància ambiental, tot això sempre que no entren en contradicció amb els condicionants d'obligat compliment establits en l'apartat segon de la present resolució.  
  
Segon  
Com a condicionants addicionals a complir per a la realització de les obres i el funcionament de l'activitat, s'estableixen els següents:  
  
1. L'àmbit del paratge natural municipal Clot de la Mare de Déu, haurà d'excloure's del procés urbanitzador, conforme a l'article 9 de la Llei 11/1994, de 27 de desembre, de la Generalitat Valenciana, d'espais naturals protegits de la Comunitat Valenciana. Els usos a què es destine aquest àmbit hauran de ser compatibles amb el Pla especial de protecció del paratge, el qual haurà de ser aprovat amb anterioritat al desenvolupament d'aquests. El pla especial se sotmetrà al procediment d'avaluació d'impacte ambiental, en trobar-se entre els supòsits que recull l'annex II del reglament d'impacte ambiental.  
No es permetrà la construcció de vies de comunicació de vehicles en tot l'àmbit de la zona humida. Excepcionalment es podran construir passarel·les per als vianants, sempre que es consideren com un ús permés en el pla especial, i siguen informades favorablement per la Conselleria de Medi Ambient.  
2. La Conselleria d'Obres Públiques, Urbanisme i Transports haurà d'admetre l'estudi d'inundabilitat presentat com a documentació complementària en el projecte, així com les modificacions proposades en aquest. En aquest cas, els plans d'ordenació hauran de ser modificats i incorporar en tots ells la proposta de canalització que s'indica en l'estudi d'inundabilitat. S'haurà de remetre a aquesta Direcció General els plans d'ordenació modificats, degudament diligenciats, amb anterioritat a l'aprovació definitiva.  
En el cas que la COPUT no acceptara la proposta de canalització prevista en l'estudi d'inundabilitat, i el risc d'inundació romanguera, no podrà incorporar-se en el procediment de reclassificació els sòls afectats per risc d'inundació, conforme a l'article 22 de les normes urbanístiques del PATRICOVA.  
3. El camp de golf i les seues instal·lacions quedaran supeditades a l'obtenció de concessió d'aigua per a reg procedent de l'estació depuradora de Borriana, que haurà d'atorgar la Confederació Hidrogràfica del Xúquer. Es remetrà a aquesta direcció general còpia d'aquesta concessió degudament diligenciada, indicant-se el volum d'aigua concedit i l'ús concret al qual es destina.  
El camp de golf no podrà desenvolupar-se, fins que aquesta direcció general informe favorablement la documentació indicada en el paràgraf anterior.  
4. Respecte al subministrament d'aigua, abans de l'inici de les obres, s'haurà d'obtindre de la Confederació Hidrogràfica del Xúquer la concessió del volum d'aigua necessari per a proveir a la població prevista en el sòl residencial proposat en el projecte. Així mateix, s'haurà d'informar de la localització prevista per al nou sondeig i del traçat de la conducció, a fi de conéixer si aquest traçat es troba o no sotmés al procediment d'avaluació d'impacte ambiental.  
5. S'obtindrà l'autorització d'abocament per part de la Confederació Hidrogràfica del Xúquer, de les aigües residuals i pluvials que es preveuen abocar sobre la canalització de nova construcció, proposta en l'estudi d'inundabilitat, no permetent-se abocaments sobre el Clot de la Mare de Déu. D'igual manera, els abocaments previstos sobre la mar hauran d'obtindre l'autorització d'abocament per part de la Direcció General d'Educació i Qualitat Ambiental de la Conselleria de Medi Ambient, prèviament al desenvolupament de l'actuació.  
6. La terra vegetal extreta durant la fase de moviment de terres, i que siga susceptible d'aprofitament, es mantindrà en condicions agrícoles adequades i es destinarà al farciment de les zones verdes previstes en l'actuació i camp de golf, o en defecte d'això a altres àrees del municipi on siga susceptible la seua utilització.  
7. Els treballs de prospecció sol·licitats per la Conselleria de Cultura i Educació, en el seu informe, hauran de ser comunicats pel promotor a aquesta direcció general, juntament amb un informe vinculant de la Direcció General de Patrimoni Artístic.  
8. S'obtindrà informe favorable de la Direcció General de costes, conforme al que s'estableix en els articles 112 i 117 de la Llei 22/1988, de costes. La regeneració de la costa, proposta en l'avantprojecte, no es considera inclòs dins del present projecte. S'haurà de tramitar el projecte de regeneració davant l'autoritat substantiva i obtindre la corresponent declaració d'impacte ambiental.  
  
  
Tercer  
Notificar a les persones interessades que contra la present resolució, per no ser un acte definitiu en via administrativa, no escau cap recurs; la qual cosa no és inconvenient perquè puguen utilitzar-se els mitjans que en defensa del seu dret estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'execució de la Llei 2/1989, de 3 de març, d'impacte ambiental.  
  
València, 18 de juny de 2003.- La directora general de Planificació i Gestió del Medi: Paloma Gómez Ossorio.»  
  
  
«Resolució complementaria a la declaració d'impacte ambiental.  
Expedient: 408/4556-ZWA.  
Títol: Homologació modificativa, pla parcial, PAI i EIA del sector «Golf Sant Gregori».  
Promotor: Ajuntament de Borriana.  
Autoritat substantiva: Ajuntament de Borriana i Consellería de Medi Ambient, Aigua, Urbanisme i Habitatge.  
Localització: terme municipal de Borriana (Castelló).  
  
Antecedents de fet  
El 18.06.03 es va emetre la DIA de l'homologació modificativa, pla parcial, PAI i EIA del sector «Golf Sant Gregori» a Borriana, estimant acceptable el projecte amb el condicionant, entre altres, que el paratge natural municipal Clot de la Mare de Déu haurà d'excloure's del procés urbanitzador conforme al que es disposa en l'art. 9 de la Llei 11/1994, de 27 de desembre, d'espais naturals protegits de la Comunitat Valenciana.  
Posteriorment a l'esmentada DIA, en l'àmbit del sector va ser localitzada una població de tortuga d'estany. Aquesta espècie no va ser detectada en emetre's informe pel Servei de Conservació i Gestió de la Biodiversitat en el procediment d'avaluació ambiental del pla parcial el 21 de març de 2002.  
En l'avaluació ambiental realitzada per a l'emissió de la DIA, de 18 de juny de 2003, es van valorar les possibles afeccions de l'actuació en qüestió respecte a l'àmbit territorial de la zona humida, coincidint tant el Servei de Planificació i Ordenació Sostenible del Medi (en el seu informe de 02.09.2002), com el Servei de Parcs Naturals (en el seu informe de 17.10.2002), que en l'actuació proposada s'havia d'excloure la zona humida denominada Clot de la Mare de Déu i que, a priori, les actuacions previstes en la conca d'afecció d'aquesta zona humida eren compatibles amb la conservació dels valors ambientals en aquest àmbit. Sobre aquest particular, cal recordar que en els informes emesos en les diligències practicades per la Fiscalia Provincial de Castelló que en van originar l'arxivament provisional, el 20 d'agost de 2008, de les diligències d'investigació penal núm. 85/08-M.A, es descriu l'àmbit de l'actuació com un entorn que «es troba ocupat de camps de cítrics en un estat d'abandó total. La superfície de sòl es troba totalment poblada de vegetació herbàcia i arbustiva que envaeix els peus de l'arbratge de cítrics abandonats. Existint una xarxa de canals cimentats, dels utilitzats per al reg d'aquests camps: no apreciant-se en l'actualitat en aquests terrenys, característiques ambientals de tipus fluvial o litoral associats».  
  
  
Davant l'aparició d'una circumstància com és l'existència d'una colònia de tortugues, la Direcció General de Gestió del Medi Natural va comunicar al promotor la necessitat de presentar un estudi d'impacte ambiental amb la finalitat de realitzar una resolució complementaria a la DIA emesa el 18 de juny de 2003 que avaluara, precisament, l'aparició d'aquesta nova circumstància inicialment no detectada en l'avaluació anterior, que estudiara les possibles alternatives de conservació de l'espècie de la tortuga d'estany (Emys Orbicularis), analitzant-se tant l'alternativa «in situ» (conservació en el mateix lloc on actualment es troba l'espècie) i «ex situ» (conservació en un altre emplaçament dins del sector). En el nou EIA s'havia d'incloure un «Projecte de Translocació» de la població de la tortuga d'estany a un nou hàbitat que millorara les condicions de conservació de l'espècie, tenint com a objecte l'anàlisi i la descripció de les principals interaccions ecològiques i ambientals, identificació i valoració dels impactes, tot proposant mesures protectores i correctores necessàries per a reduir, eliminar o compensar els efectes ambientals negatius més significatius, i valorant les diferents alternatives tècniques possibles (incloent-hi la possibilitat de mantindre l'hàbitat tal com està en l'actualitat i la seua incidència en l'ordenació urbanística definitivament aprovada).  
  
Davant el requeriment efectuat per la Direcció General de Gestió del Medi Natural, el promotor, el 18 de desembre de 2009, presenta un EIA complementari al realitzat en el seu moment i documentació annexa a aquest, en la qual s'analitza tant la viabilitat de la conservació de la tortuga europea en l'àrea en la qual es troba actualment, com la possibilitat del seu trasllat a una altra zona, proposant com a opció més factible per a la conservació de l'espècie l'alternativa «ex situ» de la translocació.  
  
Consideracions ambientals.  
Valorada la documentació sobre la base dels informes que obren en l'expedient i als emesos pel Servei de Biodiversitat (de dates 22 de març de 2007 i 21.12.2009), que depén de l'Àrea de Conservació d'Espais Naturals, es conclou el següent:  
1. Que l'estudi d'alternatives presentat es considera correcte i, que de les alternatives avaluades la que ofereix majors garanties de qualitat i viabilitat a llarg termini per a la supervivència de l'espècie, és la creació d'una reserva de tortugues amb connexió amb el paratge natural municipal Clot de la Mare de Déu i amb les zones del camp de golf naturalitzades.  
2. Que mentre la zona de reserva per a situar la colònia de la tortuga d'estany no estiga acabada, s'ha de continuar mantenint l'hàbitat actual on se situa l'espècie.  
3. Que la translocació de la colònia de la tortuga europea comportarà la concessió d'una autorització per part de la Direcció General de Gestió del Medi Natural, i tramitada pel Servei de Biodiversitat, en la qual s'han de complir els requisits següents:  
a) Adequació inicial d'una zona receptora.  
b) Manteniment de l'hàbitat actual mentre no estiga acabada l'àrea de reserva.  
c) Proposar garanties de seguiment de la població que permeta adoptar noves mesures de conservació de l'hàbitat, si es considera necessari per a la supervivència de l'espècie en la zona d'actuació.  
d) Subscripció d'un conveni en el qual s'assegure una aportació econòmica suficient perquè participe un centre d'investigació, com a mínim durant tres anys, i, es garantisquen les actuacions proposades per aquell en l'àmbit.  
Per tot l'exposat, vinc a emetre la resolució següent:  
  
Primer  
Es modifica la declaració d'impacte ambiental, relativa a l'homologació modificativa, pla parcial i EIA del sector «Golf Sant Gregori» a Borriana, de manera que aquesta es complete, tot assenyalant el següent:  
  
1. Que de les alternatives avaluades en l'estudi d'impacte ambiental complementari, la que ofereix majors garanties de qualitat i viabilitat a llarg termini per a la supervivència de l'espècie, és la creació d'una reserva de tortugues amb connexió amb el paratge natural municipal Clot de la Mare de Déu i amb les zones del camp de golf naturalitzades.  
  
2. Que la translocació de la colònia de tortugues europees comportarà la concessió d'una autorització per part de la direcció general, i tramitada pel Servei de Biodiversitat, en la qual s'han de complir els requisits següents:  
a) Adequació inicial d'una zona receptora.  
b) Manteniment de l'hàbitat actual mentre no estiga acabada l'àrea de reserva.  
c) Proposar garanties de seguiment de la població que permeta adoptar noves mesures de conservació de l'hàbitat, si es considera necessari per a la supervivència de l'espècie en la zona d'actuació.  
d) Subscripció d'un conveni en el qual s'assegure una aportació econòmica suficient perquè participe un centre d'investigació, com a mínim durant tres anys, i es garantisquen les actuacions proposades per aquell en l'àmbit.  
3. Que mentre la zona de reserva per a situar la colònia de la tortuga europea no estiga acabada, s'ha de continuar mantenint l'hàbitat actual on se situa l'espècie.  
  
Segon  
Es notifica a les parts interessades que contra la present resolució, per no ser un acte definitiu en via administrativa no escau cap recurs, la qual cosa no és inconvenient perquè puguen utilitzar-se els mitjans que en defensa del seu dret i interessos estimen pertinents.  
  
Tercer  
La present resolució complementària de la declaració d'impacte ambiental es publicarà en el Diari Oficial de la Generalitat Valenciana, d'acord amb el que es disposa en l'article 28 del Decret 162/1990, de 15 d'octubre, del Consell de la Generalitat Valenciana, modificat pel Decret 32/2006, de 10 de març, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 29 de desembre de 2009.- La directora general de Gestió del Medi Natural: M.ª Ángeles Centeno Centeno».